Ouma wen op Nampo met windpomp-patent | Netwerk24
Ouma wen op Nampo met windpomp-patent
Deur Ruan Bruwer 15 Mei 2018 21:25
’n Vrystaatse ouma het pas die eerste prys in haar kategorie gewen met ’n patent wat groot aandag op vanjaar se Nampo-oesdag getrek het.
Boonop is Dirkie Jerling (74), ’n boervrou van Hennenman, se wederhelf, Stan (ook 74), innig dankbaar oor die voordeel wat haar patent vir hom inhou.
Dirkie (links) en haar man, Stan Jerling, by die skaalmodel van ’n windpomp-aftakelingsinstrument waarmee sy ’n patente-afdeling gewen het op vanjaar se Nampo-oesdag.Foto: Mlungisi Louw
Dirkie se windpomp-aftakelingsinstrument is een van Graan Suid-Afrika en Omnia se boerepatente wat vertoon word.
Stan is ’n afgetrede boer wat deesdae herstelwerk aan windpompe doen en boorgate skoonmaak.
“My man moes verlede jaar in Vanderbijlpark ’n windpomp gaan aftakel om te herstel, maar die masjinerie wat hy gebruik het, was baie swaar en moeilik om te vervoer.
Dirkie (links) en haar man, Stan Jerling, by die skaalmodel van ’n windpomp-aftakelingsinstrument. Dis een van Graan Suid-Afrika en Omnia se boerepatente op vanjaar se Nampo-oesdag.Foto: Mlungisi Louw
“Dit sou ook beteken het hy moes twee keer ry, want die masjinerie moes gesleep word en hy het sy toerusting met ’n sleepwaentjie aangery. Ek het die aand voordat hy moes gaan in die bed gelê en dink hoe dit vereenvoudig kon word.
“Ek het die volgende oggend ’n tekening gemaak. Hy het dit beproef en dit het gewerk!” vertel Dirkie.
Met die aftakelingsinstrument word ’n windpomp deur ’n wenas afgetakel en weer opgetrek. Volgens Stan kan dit met ’n swaar voertuig, trekker of viertrekvoertuig gedoen word. Hy sê die instrument kan maklik opgepak en vervoer word.
“Ek is baie bly en trots op my vrou. Ek het dadelik geweet dit sou kon werk toe ek haar ontwerp sien.
“Die mense is ook mal daaroor, veral omdat dit ’n vrou se idee is en dit nogal deur ’n redelike senior dame.”
Stan het ook sy eie patent op Nampo wat hy noem ’n plaasdomkrag. Dit is van weggooimateriaal vervaardig en word as domkrag vir swaar implemente gebruik.
Meer oor: Omnia | Nampo-Oesdag | Henneman | Nampo